b'\n_START_ARTICLE_\nIt\xc3\xa4-Pakila\n_START_SECTION_\nAluejako\n_START_PARAGRAPH_\nIt\xc3\xa4-Pakilan osa-alue (342) sijaitsee Tuusulanv\xc3\xa4yl\xc3\xa4n ja Vantaanjoen v\xc3\xa4lisell\xc3\xa4 alueella. Etel\xc3\xa4ss\xc3\xa4 alue rajautuu Oulunkyl\xc3\xa4\xc3\xa4n, pohjoisessa Tuomarinkartanoon. Osa-alueen halkaisee Suomen vilkasliikenteisin tie Keh\xc3\xa4 I, joka jakaa alueen kahteen suunnilleen yht\xc3\xa4 suureen osaan._NEWLINE_It\xc3\xa4-Pakilan peruspiiri (405) kattaa Helsingin piirijakoj\xc3\xa4rjestelm\xc3\xa4ss\xc3\xa4 It\xc3\xa4-Pakilan osa-alueen lis\xc3\xa4ksi viereisen Tuomarinkartanon osa-alueen.\n_START_SECTION_\nPalvelut\n_START_PARAGRAPH_\nIt\xc3\xa4-Pakilassa on yksi p\xc3\xa4ivitt\xc3\xa4istavarakauppa. It\xc3\xa4-Pakilassa on kolme koulua: Metsolan ala-asteen koulu, Solakallion koulu ja Toivolan koulu. Kaksi j\xc3\xa4lkimm\xc3\xa4ist\xc3\xa4 ovat erityiskouluja oppilaille, joilla on laaja-alaisia oppimisvaikeuksia. It\xc3\xa4-Pakilassa sijaitsee Toivolan lastenkoti. Se on tarkoitettu huostaanotetuille lapsille ja nuorille, joilla voi olla k\xc3\xa4yt\xc3\xb6sh\xc3\xa4iri\xc3\xb6it\xc3\xa4, psyykkisi\xc3\xa4 oireita, koulunk\xc3\xa4yntivaikeuksia tai p\xc3\xa4ihteiden k\xc3\xa4ytt\xc3\xb6\xc3\xa4.\n_START_SECTION_\nIt\xc3\xa4-Pakilan osa-alue\n_START_PARAGRAPH_\nVantaanjoen rannalla on kaksi siirtolapuutarhaa: vuonna 1946 perustettu Pakilan siirtolapuutarha sek\xc3\xa4 sen viereen vuonna 1977 perustettu Klaukkalanpuiston ryhm\xc3\xa4puutarha. Siirtolapuutarha-alueiden l\xc3\xa4heisyydess\xc3\xa4 on my\xc3\xb6s viljelyspalstoja vuokrattavana. Vantaanjoen varressa on uimaranta._NEWLINE_It\xc3\xa4-Pakilassa on s\xc3\xa4ilynyt 1700-luvulta per\xc3\xa4isin oleva hirsinen maalaistalo, jota kutsutaan Pakin taloksi. Se on kunnostettu 1800-luvun asuun, ja sit\xc3\xa4 vuokrataan juhlapaikaksi._NEWLINE_It\xc3\xa4-Pakilassa asui 3\xc2\xa0401 henke\xc3\xa4 vuoden 2014 alussa. Asukkaista 92,5 prosenttia oli suomenkielisi\xc3\xa4, 3,8 prosenttia ruotsinkielisi\xc3\xa4 ja 3,7 prosenttia muun kielisi\xc3\xa4. Alueen asukkaista 53,5 prosenttia on syntynyt Helsingiss\xc3\xa4. It\xc3\xa4-Pakilan asunnoista on pientaloissa 88,4 prosenttia. Vuokra-asuntoja It\xc3\xa4-Pakilassa on 14,2\xc2\xa0%. It\xc3\xa4-Pakilan ty\xc3\xb6ik\xc3\xa4isest\xc3\xa4 v\xc3\xa4est\xc3\xb6st\xc3\xa4 alemman korkea-asteen tutkinto on 25 prosentilla ja ylemm\xc3\xa4n korkea-asteen tutkinto 23 prosentilla.'